b"\n_START_ARTICLE_\nFactor activador de plaquetes\n_START_SECTION_\nEstructura\n_START_PARAGRAPH_\nArran de les investigacions de l'any 1979 es va descriure la s\xc3\xadntesi parcial del PAF a partir de plasmal\xc3\xb2gens de colina extrets d\xe2\x80\x99un cor de bou, i tamb\xc3\xa9 amb plasmal\xc3\xb2gens d\xe2\x80\x99etanolamina, i van proposar una possible estructura pel compost: 1-O-alquil-2-acetil-sn-glicero-3-fosfocolina._NEWLINE_El PAF \xc3\xa9s un derivat del D-glicerol i aquesta nomenclatura esmentada ens diu que hi ha un enlla\xc3\xa7 \xc3\xa8ter (O-alquil) en la posici\xc3\xb3 sn-1, \xc3\xa9s a dir, unit al carboni C1, un grup acetil en posici\xc3\xb3 sn-2 (\xc3\xa9s a dir en el carboni C2, uni\xc3\xb3 en oposici\xc3\xb3 a un \xc3\xa0cid gras de longitud de cadena curta per incrementar la solubilitat del PAF) i un extrem polar de fosfocolina en la posici\xc3\xb3 sn-3 (carboni C3) de la fracci\xc3\xb3 sn-glicerol._NEWLINE_No hi ha una sola esp\xc3\xa8cie molecular del Factor Activador de Plaquetes (PAF), i \xc3\xa9s que aquestes esp\xc3\xa8cies varien depenent de la longitud de la cadena O-alquil. Aquesta cadena en posici\xc3\xb3 sn-1 \xc3\xa9s imprescindible i, tot i que la seva longitud pot variar, si \xc3\xa9s major de 16 carbonis no influeix massa en la seva funci\xc3\xb3. Aix\xc3\xb2 s\xc3\xad, si es treu aquest grup sn-1 el PAF perd tota l\xe2\x80\x99activitat biol\xc3\xb2gica._NEWLINE_A m\xc3\xa9s a m\xc3\xa9s el PAF \xc3\xa9s una mol\xc3\xa8cula quiral amb configuraci\xc3\xb3 R en el carboni 2 de l'esquelet del glicerol, i nom\xc3\xa9s l'esterois\xc3\xb2mer natural del PAF (la forma L, \xc3\xa9s a dir, la que t\xc3\xa9 fosfocolina en posici\xc3\xb3 sn-3) t\xc3\xa9 activitat biol\xc3\xb2gica. Per tant dedu\xc3\xafm que l'acci\xc3\xb3 del PAF es produeix per un mecanisme selectiu que implica l'ocupaci\xc3\xb3 d'un receptor.\n_START_SECTION_\nBios\xc3\xadntesi\n_START_PARAGRAPH_\nEl PAF \xc3\xa9s produ\xc3\xaft per bas\xc3\xb2fils estimulats, mon\xc3\xb2cits, neutr\xc3\xb2fils polimofonuclears, plaquetes i c\xc3\xa8l\xc2\xb7lules endotelials, principalment a trav\xc3\xa9s de la remodelaci\xc3\xb3 de l\xc3\xadpids. Diferents est\xc3\xadmuls poden iniciar la s\xc3\xadntesi del compost, com poden ser els macr\xc3\xb2fags que passen per fagocitosi o b\xc3\xa9 c\xc3\xa8l\xc2\xb7lules endotelials en la captaci\xc3\xb3 de la trombina. \xc3\x89s per aix\xc3\xb2 que en general se'l coneix com a mediador secundari._NEWLINE_Per estudiar com es produ\xc3\xafa el factor activador de plaquetes, el grup d\xe2\x80\x99investigaci\xc3\xb3 Snyder va experimentar amb \xc3\xb2rgans de rata, i es va arribar a la conclusi\xc3\xb3 que el PAF pot ser sintetitzat a partir de dues vies metab\xc3\xb2liques, una anomenada via de remodelaci\xc3\xb3 i una altra anomenada via novo.\n_START_SECTION_\nVia de remodelaci\xc3\xb3\n_START_PARAGRAPH_\nS\xe2\x80\x99activa per agents inflamatoris i es pensa que \xc3\xa9s la principal font de PAF en condicions patol\xc3\xb2giques. \xc3\x89s la via m\xc3\xa9s com\xc3\xba per produir PAF. El precursor d\xe2\x80\x99aquesta via \xc3\xa9s un fosfol\xc3\xadpid, la fosfatidilcolina (el PAF \xc3\xa9s un \xc3\xa8ter an\xc3\xa0leg d\xe2\x80\x99aquesta). _NEWLINE_L\xe2\x80\x99\xc3\xa0cid gras \xc3\xa9s hidrolitzat i eliminat de la posici\xc3\xb3 sn-2 de l\xe2\x80\x99esquelet de 3 carbonis del fosfol\xc3\xadpid per l\xe2\x80\x99enzim fosfolipasa A2 (PLA2) per produir l\xe2\x80\x99intermediari liso-PAF. Un grup acetil s\xe2\x80\x99afegeix despr\xc3\xa9s en el compost 1-alquil-2-liso-sn-glicer-3-fosfocolina (liso-PAF), a partir de l\xe2\x80\x99acetilcoenzim A, gr\xc3\xa0cies a l\xe2\x80\x99acci\xc3\xb3 d\xe2\x80\x99una acetil transferasa, tot donant lloc al PAF. Aquesta via \xc3\xa9s estimulada per agents pro-inflamatoris, s'acobla a la formaci\xc3\xb3 d'eicosanoides, i ambd\xc3\xb3s enzims implicats augmenten la seva activitat durant l'estimulaci\xc3\xb3 cel\xc2\xb7lular per\xc3\xb2 quan les c\xc3\xa8l\xc2\xb7lules es troben en rep\xc3\xb2s es troben en forma de baixa activitat.\n_START_SECTION_\nVia de novo\n_START_PARAGRAPH_\n\xc3\x89s una via an\xc3\xa0loga a la de la s\xc3\xadntesi de fosfatidilcolina. S\xe2\x80\x99utilitza per mantenir els nivells de PAF durant la funci\xc3\xb3 cel\xc2\xb7lular normal. Es tracta d\xe2\x80\x99una transfer\xc3\xa8ncia de fosfocolina al compost 1-O-alquil-2-acetil-glicerol (AAG) per l\xe2\x80\x99acci\xc3\xb3 de l\xe2\x80\x99enzim colinafosfotransferasa. Els \xc3\xa0cids grassos s\xe2\x80\x99uneixen a la posici\xc3\xb3 sn-1 amb 1-O-hexadecyl, per qu\xc3\xa8 l\xe2\x80\x99activitat del PAF sigui m\xc3\xa0xima. La fosfocolina llavors s\xe2\x80\x99afegeix al lloc sn-3 a la AAC tot donant lloc al PAF. Aquesta via metab\xc3\xb2lica no s'activa en resposta a est\xc3\xadmuls pro-inflamatoris, sin\xc3\xb3 que est\xc3\xa0 implicada en la producci\xc3\xb3 de PAF en petites quantitats de forma continuada._NEWLINE_La s\xc3\xadntesi de novo servir\xc3\xa0 per mantenir els nivells fisiol\xc3\xb2gics del PAF, mentre que la via de remodelaci\xc3\xb3, la qual necessita un est\xc3\xadmul, donar\xc3\xa0 lloc a la superproducci\xc3\xb3 del PAF associat a condicions patol\xc3\xb2giques tals com reaccions al\xc2\xb7l\xc3\xa8rgiques i inflamat\xc3\xb2ries.\n_START_SECTION_\nCatabolisme i regulaci\xc3\xb3\n_START_PARAGRAPH_\nLa concentraci\xc3\xb3 de PAF \xc3\xa9s controlada per la s\xc3\xadntesi del compost i per les accions del PAF acetilhidrolasa (PAF-AH). PAF-AH \xc3\xa9s una fam\xc3\xadlia d\xe2\x80\x99enzims que tenen la capacitat de catabolitzar i degradar PAF i convertir-lo en un compost inactiu. Els enzims d\xe2\x80\x99aquesta fam\xc3\xadlia s\xc3\xb3n la fosfolipasa associada a la lipoprote\xc3\xafna A2, el citoplasm\xc3\xa0tic PAF acetilhidrolasa 2, i el PAF acetilhidrolasa 1b._NEWLINE_Els cations tamb\xc3\xa9 tenen un paper important i intervenen en la regulaci\xc3\xb3 de producci\xc3\xb3 de PAF. Per exemple, el calci t\xc3\xa9 un paper significatiu en la inhibici\xc3\xb3 dels enzims que produeixen PAF en la seva bios\xc3\xadntesi, concretament en la via de novo. Ions met\xc3\xa0l\xc2\xb7lics, compostos de tiol, \xc3\xa0cids grassos, el pH, la compartimentaci\xc3\xb3, la fosforilaci\xc3\xb3 i la desfosforilaci\xc3\xb3 s\xe2\x80\x99associen amb la producci\xc3\xb3 de PAF, i tot i que la regulaci\xc3\xb3 del compost encara no es coneix al detall, es creu que treballen conjuntament per controlar la seva producci\xc3\xb3.\n_START_SECTION_\nFuncions del PAF\n_START_PARAGRAPH_\nLa primera funci\xc3\xb3 coneguda del PAF va ser l'agregaci\xc3\xb3 de plaquetes a concentracions molt baixes (10-11M). Actualment, es coneix que la seva funci\xc3\xb3 principal \xc3\xa9s intervenir en les interaccions entre c\xc3\xa8l\xc2\xb7lules. El PAF \xc3\xa9s un mediador biol\xc3\xb2gic que activa fosfol\xc3\xadpids. Actua unint-se a una \xc3\xbanica prote\xc3\xafna G, la qual a a vegada est\xc3\xa0 unida a set receptors transmembrana PAF-R i activa diverses vies de senyalitzaci\xc3\xb3 intracel\xc2\xb7lulars unint-se a les prote\xc3\xafnes Gq/11 and Gi/o, de la fam\xc3\xadlia de les prote\xc3\xafnes G. El PAF-R \xc3\xa9s activat pel PAF i el seu an\xc3\xa0leg estable mc-PAF. Un altre lligand endogen \xc3\xa9s la fosfatidilcolina oxidada. El PAF tamb\xc3\xa9 pot ser activat mitjan\xc3\xa7ant un lipopolisac\xc3\xa0rid bacteri\xc3\xa0._NEWLINE_En els \xc3\xbaltims anys s'han s'estan investigant noves funcions del FAP com ara la reproducci\xc3\xb3 i la funci\xc3\xb3 cerebral.\n_START_SECTION_\nActivaci\xc3\xb3 plaquet\xc3\xa0ria i inflamaci\xc3\xb3\n_START_PARAGRAPH_\nQuan es produeix una lesi\xc3\xb3 en l'endoteli, les citocines proinflamat\xc3\xb2ries s\xc3\xb3n reconegudes pels receptors de les membranes de la majoria de c\xc3\xa8l\xc2\xb7lules inflamat\xc3\xb2ries. Aquestes c\xc3\xa8l\xc2\xb7lules (neutr\xc3\xb2fils, macr\xc3\xb2fags, eosin\xc3\xb2fils, mast\xc3\xb2cits, bas\xc3\xb2fils) s\xc3\xb3n les que produeixen i alliberen el PAF. Quan es produeix aquest reconeixement, s'estimula la s\xc3\xadntesi de l'enzim fosfolipasa A2. Aquest enzim juga un paper clau en els processos inflamatori i coagulant. Per una banda, catalitza la reacci\xc3\xb3 de formaci\xc3\xb3 del PAF a partir de la fosfatidilcolina (l\xc3\xadpid de membrana). D'altra banda, la fosfolipasa A2 tamb\xc3\xa9 s'encarrega de transformar la fosfatidilcolina i la fosfatidil etanolamina en \xc3\xa0cid araquid\xc3\xb2nic. L'\xc3\xa0cid araquid\xc3\xb2nic \xc3\xa9s el precursor del leucotri\xc3\xa8 (participa en la inflamaci\xc3\xb3 cr\xc3\xb2nica) per la via lipoxigenasa, i tromboxan (agregant paquetar i vasoconstrictor) i prostaglandines (vasodilatadors que permetren el pas de leuc\xc3\xb2cits i agregants plaquetari) via ciclooxigenasa. Simult\xc3\xa0niament, el PAF (entre altres mol\xc3\xa8cules) activa les plaquetes inactives i aquestes expressen a la seva superf\xc3\xadcie o secreten factors de creixement, citoquines i quimiocines, mol\xc3\xa8cules d'adhesi\xc3\xb3, factors coagulats i certs inhibidors fibrinol\xc3\xadtics._NEWLINE_Actualment hi ha un inter\xc3\xa8s especial en la seva participaci\xc3\xb3 en condicions patol\xc3\xb2giques descontrolades. Per exemple, \xc3\xa9s sabut que t\xc3\xa9 propietats proinflamat\xc3\xb2ries (pot activar les c\xc3\xa8l\xc2\xb7lules inflamat\xc3\xb2ries humanes a concentracions molt baixes), i en exc\xc3\xa9s ha estat implicat en la patog\xc3\xa8nesi de malalties que van des de reaccions al\xc2\xb7l\xc3\xa8rgiques fins a accidents cerebrovasculars, s\xc3\xa8psia, infart de miocardi, la colitis i l'esclerosi m\xc3\xbaltiple. Un altre exemple \xc3\xa9s l'asma degut a l'administraci\xc3\xb3 de PAF: el factor activador de plaquetes \xc3\xa9s capa\xc3\xa7 d'actuar directament com un factor quimiot\xc3\xa0ctic i indirectament mitjan\xc3\xa7ant l'estimulaci\xc3\xb3 de l'alliberament d'altres agents inflamatoris.\n_START_SECTION_\nObesitat\n_START_PARAGRAPH_\nRecentment, s'ha demostrat que el PAF pot ser un factor anti-obesitat, funcionant a trav\xc3\xa9s de l'estimulaci\xc3\xb3 del seu receptor en el teixit adip\xc3\xb3s marr\xc3\xb3. Una reducci\xc3\xb3 en aquesta activitat pot ser responsable de l'augment de l'adipositat amb l'edat.\n_START_SECTION_\nApoptosi\n_START_PARAGRAPH_\nLa naturalesa del grup alquil en la posici\xc3\xb3 sn-1 podria ser important per a aquests processos de mort cel\xc2\xb7lular programada. Per exemple, s'ha establert en alguns estudis que el PAF-C16 i C18-PAF causen la mort a les neurones granulars del cerebel. A m\xc3\xa9s, la senyalitzaci\xc3\xb3 del receptor PAF pot ser pro o antiapopt\xc3\xb2tica, depenent de la naturalesa del grup en posici\xc3\xb3 sn-1. Un an\xc3\xa0leg sint\xc3\xa8tic de PAF, 1-O-octadecil-2-O-methylglycero-3-fosfocolina ('edelfosina') \xc3\xa9s un potent agent anticancer\xc3\xb3s en models animals, per\xc3\xb2 sembla massa t\xc3\xb2xics per al seu \xc3\xbas amb \xc3\xa9ssers humans.\n_START_SECTION_\nC\xc3\xa0ncer\n_START_PARAGRAPH_\nNombrosos estudis han demostrat que els tumors i les c\xc3\xa8l\xc2\xb7lules canceroses sintetitzen i secreten PAF. Altres estudis afirmen que el receptor de PAF \xc3\xa9s abundant a les c\xc3\xa8l\xc2\xb7lules canceroses i que els antagonistes del FAP-R inhibeixen el creixement de les c\xc3\xa8l\xc2\xb7lules canceroses._NEWLINE_S'ha vist que la sobreexpressi\xc3\xb3 de PAF-AH (degrada el PAF) en les c\xc3\xa8l\xc2\xb7lules de sarcoma implantats o c\xc3\xa8l\xc2\xb7lules endotelials derivades de tumors redueix els nivells de PAF, la tubulogenesis endotelial in vitro, i la formaci\xc3\xb3 de vesicles vivo. D'altra banda, per\xc3\xb2, altres estudis han revelat que hi ha c\xc3\xa8l\xc2\xb7lules de c\xc3\xa0ncer que no produeixen PAF i que hi ha c\xc3\xa0ncers caracteritzats per la manca de PAF-R. Per tant, podem concloure que el PAF pot tenir un paper decisiu en alguns tipus de c\xc3\xa0ncer, sobretot en els c\xc3\xa0ncers amb un fort component inflamatori, com el fotocarcinoma.\n_START_SECTION_\nMedicaments anti-PAF\n_START_PARAGRAPH_\nEls f\xc3\xa0rmacs que s'usen per disminuir o aturar l'activitat del PAF s\xc3\xb3n, usualment, els seus antagonistes. Usualment s'usen com a antiagregants, en processos de rehabilitaci\xc3\xb3 card\xc3\xadaca o rehabilitaci\xc3\xb3 cerebral, i tamb\xc3\xa9 s'usen molt com a immunomoduladors, en casos d'al\xc2\xb7l\xc3\xa8rgies greus. Tamb\xc3\xa9 s'usen en casos severs d'asma."